Ritratt: Facebook .td_uid_2_608273840dc94_rand.td-a-rec-img{text-align:left}.td_uid_2_608273840dc94_rand.td-a-rec-img img{margin:0 auto 0 0} Il-Kummissarju għall-Istandards fil-Ħajja Pubblika George Hyzler bagħat ittra lill-Ispeaker Anġlu Farrugia biex jirribatti l-allegazzjonijiet li għamel dwaru nhar it-Tnejn li għadda fil-Parlament, id-Deputat u l-Whip Laburista Glenn Bedingfield. Dr Hyzler saħaq li dak li qal Bedingfield dwar ix-xufier u l-impjegati tiegħu, ir-reklamar u l-leaks ta' dokumenti huma "skorretti" u "infondati". Monday 19th April 2021: Bedingfield accuses Standards Commissioner of political bias, hypocrisy Id-driver tal-Kummissarju jaqla' inqas Dr George Hyzler qal li kull driver f'segretarjat ta' ministru jew segretarju parlamentari jitħallas €24,650, li jiġu ekwivalenti għall-iskala ta' salarju 9. Mill-banda l-oħra x-xufier tiegħu din is-sena jdaħħal €23,623. Insista li dan kien inkluż fl-ewwel pjan finanzjarju għall-uffiċċju tiegħu li ġie approvat mill-Parlament. Żied jgħid li hu għandu xufier wieħed u mhux tnejn kif għandu kull ministru u segretarju parlamentari. Spjega li d-driver tiegħu jaħdem kuljum u jagħmel xogħol ieħor fl-uffiċċju, apparti li jibqa' on call anki wara l-ħin tax-xogħol. Ix-xufier f'segretarjat jaħdem ġurnata iva u ġurnata le. Bedingfield jikkontradixxi lilu nnifsu dwar il-PQs Filwaqt li insista li mhux minnu li qed jirrifjuta li jwieġeb mistoqsijiet parlamentari, Dr George Hyzler stqarr li hu konxju li fadal tnejn oħra pendenti. Fi kliem Hyzler, Bedingfield qed ikun fattwalment skorrett u qed jikkontradixxi lilu nnifsu, meta jikkwota minn waħda minn dawn ir-risposti dwar is-salarju tax-xufier, u fl-istess waqt jakkużah li qed jirrifjuta li jipprovdi informazzjoni simili. €54,000 bejn 3 konsulenti Dwar it-tliet konsulenti mqabbda mill-uffiċċju tiegħu, il-Kummissarju stqarr li bejniethom it-tlieta jitħallsu €54,000 fis-sena, minkejja li huma persuni bi kwalifiki u ta' esperjenza konsiderevoli fil-qasam tagħhom. Fisser kif meta nħatar kummissarju kellu jingaġġa impjegati b'urġenza biex ikun jista' jibda jiffunzjona. Qal li mhux minnu li impjega ħamsa mis-sitt impjegati tal-uffiċċju tiegħu bħala persuni ta' fiduċja. Spjega li tnejn mis-sitta diġà kienu impjegati tal-gvern u ġew assenjati fl-uffiċċju tiegħu fuq talba tiegħu u bl-approvazzjoni tal-Uffiċċju tal-Prim Ministru. Żied jgħid li oħra ġiet impjegata wara sejħa pubblika. Imġiba korrotta? Dr Hyzler ċaħad ukoll li xi membru tal-istaff tiegħu huwa taħt xi dell ta' korruzzjoni jew imġiba korrotta. Irrimarka li mill-indaġni li għamel irriżulta li l-allegazzjoni mhux sostanzjata minn Bedingfield hi infondata. Stiednu biex jgħaddilu privatament xi provi li qal li għandu dwar dan. Reklamar Il-Kummissarju għall-Istandards fil-Ħajja Pubblika stqarr li Bedingfield huwa fattwalment skorrett meta jgħid li hu kkritika l-infieq fuq riklami. Iċċara li hu kkritika l-infieq ta' fondi pubbliċi għal skopijiet politiċi, personali jew partiġġjani. Qal li fl-istess waqt Bedingfield ikkritikah talli rriklama kariga vakanti f'gazzetta waħda u sit wieħed biss. "Jiena kont prudenti fl-infieq tiegħi u għażilt dawn iż-żewġ mezzi għax kienu biżżejjed biex jilħqu udjenza nazzjonali", żied jgħid. Leak ta' dokumenti Dr George Hyzler saħaq li " assolutament mhux minnu li xi dokumenti qatt inħarġu b'mod klandestin mill-uffiċċju tiegħi. Din l-akkuża wkoll da parti ta' Bedingfield hija totalment infondata. Kull min jaħdem fl-uffiċċju tiegħi jieħu ġurament ta' kunfidenzjalità". Stqarr li jekk ġie żvelat xi rapport dwar investigazzjoni li saret minnu, dan sar wara li r-rapport inkwistjoni tqassam mill-President tal-Kumitat Permanenti għall-Istandards fil-Ħajja Pubblika lid-deputati taż-żewġ naħat tal-Kamra li huma membri tal-Kumitat. Tista' taqra l-ittra li Hyzler bagħat lil Farrugia hawnhekk. Dan ir-rapport tal-Kummissarju tal-Istandards sab ħati ta' ksur tal-etika lill-Ministru Carmelo Abela, minħabba kampanja ta' reklamar li tħallset minn fondi pubbliċi minkejja li kellha l-għan li tippromwovi lill-Ministru. Carmelo Abela misjub ħati ta' ksur tal-etika mill-Kummissarju tal-Istandards Nhar it-Tnejn, fil-Parlament, il-Whip tal-Gvern Glenn Bedingfield insista li Dr Hyzler "mhux fit for purpose" u akkużah b'ipokresija u bi żbilanċ konsistenti favur il-Partit Nazzjonalista, li darba kien jagħmel parti minnu. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_608273840dfce_rand.td-a-rec-img{text-align:left}.td_uid_3_608273840dfce_rand.td-a-rec-img img{margin:0 auto 0 0}